PAZIŅOJUMS PLAŠSAZIŅAS LĪDZEKĻIEM

[sagatavots Valmierā, 23.05.2025.]

**Izstāde bērniem “SIRDS LIKUMS”. Rozes Stiebras animācijas filma, Alekseja Naumova gleznas un zīmējumi**

**/2025. gada 2. jūnijs – 29. augusts/**

Valmieras muzeja Maršnera nams

Bruņinieku iela 3c, Valmiera

**No 2025. gada 2. jūnija līdz 29. augustam Valmieras muzeja Maršnera namā skatāma izstāde bērniem “Sirds likums”. Rozes Stiebras animācijas filma, Alekseja Naumova gleznas un zīmējumi.**

Izstādē uzburtā košā un krāsainā vide ir gluži vai *izkāpusi* no režisores Rozes Stiebras un mākslinieka Alekseja Naumova radītā kopdarba – animācijas filmas “Sirds likums” (2024). Tās fragmentus šeit būs iespēja noskatīties ikvienam, tādējādi iepazīstot, kā zīmējumi spēj *atdzīvoties* uz ekrāna un kā tie saaug ar runāto vārdu. Iejūtoties krāsainajā telpā un veroties Alekseja Naumova gleznās un zīmējumos, apmeklētāji nokļūs pasakā starp īstenību un sapni, dosies neparastā ceļojumā uz iedomātu pasauli, kurā slejas diži nami, ir krāšņa daba, blakus sadzīvo karaļnama iemītnieki un dzīvnieki, kuriem nereti piemīt cilvēciskas iezīmes. Taču pats galvenais šajā stāstā ir tas, ka mīlestība vienmēr uzvar, un to spēj just vienīgi tie, kuriem krūtīs pukst sirds. Arī izstādes apmeklētāji aicināti ļauties redzēt un izbaudīt šo piedzīvojumu ar savu sirdi. Bērnus vēl sagaida radoša tematiska darbošanās.

“Sirds likums” ir režisores Rozes Stiebras pēdējā radītā pilnmetrāžas animācijas filma. Tā ieguvusi Nacionālo kino balvu “Lielais Kristaps” kā labākā animācijas filma, savukārt Roze Stiebra atzīta par labāko animācijas filmas režisori, bet Aleksejs Naumovs – par labāko animācijas filmas mākslinieku. Filma balstīta latviešu rakstnieka Jāņa Ezeriņa pasakā “Jaunais likums”. Lomas ierunājuši Jaunā Rīgas teātra kursa aktieri, komponists Valts Pūce, ieskaņojuši grupas “Dagamba” mūziķi. Kinodarbs tapis “Studijā Lokomotīve”.

Tikšanās ar mākslinieku Alekseju Naumovu būs Valmieras 742. dzimšanas dienas sestdienā, 26. jūlijā, plkst. 13.00 Valmieras muzeja Maršnera namā.

**Roze Stiebra** ir Latvijas animācijas klasiķe, devusies mūžībā pērnā gada nogalē. Viņas veikums ir paaudzēs mīlēts, stāstiem raksturīga sirsnība, liriskums un simbolisms. Zīmīgs ir arī kultūrvēsturiskais rokraksts. Iedibinājusi animācijā jaunu žanru – muzikālās filmas, kas balstītas dzejolī vai dziesmā. Kā režisore uzņēmusi gandrīz 70 dažāda garuma filmu. 1983. gadā tapa Latvijā pirmā zīmētā filma “Kabata”, savukārt 1991. gadā – pirmā pilnmetrāžas filma “Ness un Nesija”.

**Aleksejs Naumovs** ir Latvijas Mākslas akadēmijas profesors, gleznotājs, ainavas žanra meistars, īpaši tuva viņam ir plenēra glezniecība. Radītā māksla ir košiem un pārliecinošiem krāsu triepieniem, dinamiska un niansēta. Tā kā mākslinieks daudz ceļo, tad katrā vietā nododas impulsu un iespaidu fiksēšanai. Iemīļoti ir skati no Itālijas un Francijas pilsētām. Aleksejam Naumovam darbs pie filmas “Sirds likums” sniedzis pirmo pieredzi animācijā.

Izstāde Maršnera namā atvērta no pirmdienas līdz piektdienai plkst. 10.00 – 17.00. Ieeja bez maksas.

Par atbalstu izstādes vizuālajam ietērpam, dāvinot krāsas, pateicamies krāsu ražotājam “Vivacolor”, savukārt par atsaucību, ļaujot kā izstādes nozīmīgu daļu demonstrēt animācijas filmas “Sirds likums” fragmentus, paldies “Studijai Lokomotīve”.

|  |  |
| --- | --- |
| Kontaktpersona par izstādes un pasākuma norisi: | **Arta Rozīte****Izstāžu un pasākumu nodaļas vadītāja**T.: (+371) 64207638E.: arta.rozite@valmierasnovads.lv |

**INTERNETA RESURSI:**

[valmierasmuzejs.lv](https://valmierasmuzejs.lv/)

FACEBOOK: Valmieras muzejs

INSTAGRAM: @valmierasmuzejs

X: @Valmierasmuzejs

YOUTUBE: @valmierasmuzejs4484

**ATTĒLI MEDIJIEM PIELIKUMĀ**

1. Izstādes **“SIRDS LIKUMS”. Rozes Stiebras animācijas filma, Alekseja Naumova gleznas un zīmējumi** vizuālis. 2025.

2. Izstādes “**“SIRDS LIKUMS”. Rozes Stiebras animācijas filma, Alekseja Naumova gleznas un zīmējumi** attēls bez teksta. 2025.

Preses materiālu sagatavoja: Ilva Birzkope

 Valmieras muzeja izstāžu organizatore

 T.: (+371) 64210874

 E.: ilva.birzkope@valmierasnovads.lv